คลังตั้ง‘เบญจา’คนสนิทพจมานนั่งบอร์ดกลต.
“กิตติรัตน์” ตั้ง “เบญจา หลุยเจริญ” อธิบดีกรมสรรพากร คนใกล้ชิดคุณหญิงพจมาน นั่งบอร์ด ก.ล.ต.
3 ก.พ. 2555

“กิตติรัตน์” ตั้ง “เบญจา หลุยเจริญ” อธิบดีกรมสรรพากร คนใกล้ชิดคุณหญิงพจมาน นั่งบอร์ด ก.ล.ต.
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า นายกิตติรัตน์ ณ ระนอง รองนายกรัฐมนตรีและ รมว.คลัง ได้ลงนามแต่งตั้งนางเบญจา หลุยเจริญ เป็นกรรมการผู้ทรงคุณวุฒิ ใน ก.ล.ต. แทนตำแหน่งที่ว่าง 
พร้อมกันนี้ ได้แต่งตั้งกรรมการผู้ทรงคุณวุฒิในคณะกรรมการกำกับตลาดทุนแทนตำแหน่งที่ว่าง เนื่องจากการจับสลากออกจำนวน 2 คน ประกอบด้วย นายกัมปนาท โลหเจริญวนิช และนายประทีป ยงวณิชย์ โดยนายกัมปนาทได้รับการแต่งตั้งให้ดำรงตำแหน่งอีกหนึ่งวาระ
ทั้งนี้ นางเบญจาปัจจุบันดำรงตำแหน่งอธิบดีกรมสรรพสามิตและเป็นผู้ที่มีความใกล้ชิดกับคุณหญิงพจมาน ณ ป้อมเพชร โดยในสมัยที่ดำรงตำแหน่งที่ปรึกษาด้านพัฒนาฐานภาษี เคยตกเป็นข่าวครึกโครม เมื่อนางเบญจาเป็น 1 ใน 4 ผู้บริหารกรมสรรพากร ที่ได้ทำความเห็นว่า กรณีนายพานทองแท้ และ น.ส.พินทองทา ชินวัตร ซื้อหุ้นบริษัท ชิน คอร์ปอเรชั่น (SHIN) จำนวน 329.2 ล้านหุ้น ในราคาหุ้นละ 1 บาทนอกตลาด ก่อนนำหุ้นมาขายให้กับกองทุนเทมาเซกผ่านตลาดหลักทรัพย์ฯ ราคาหุ้นละ 49.25 บาท นั้นไม่เข้าข่ายต้องเสียภาษี